Kultur

Det er moldegutten Anders Kvernberg som skriver historien om Nicolai Olaus Lossius i Romsdal Sogelag årsskrift 2013. Kvernberg er til daglig ansatt ved Nasjonalbiblioteket og mye av arbeidet går med til referansesjekker. En dag ble han kontaktet av en Darwin-ekspert fra Nederland.

– Jeg skal innrømme at det hørtes tynt ut med det samme. At en nordmann skulle ha bodd på Galápagos, og hatt kontakt med Charles Darwin. Nicholas Oliver Lawson var mye omtalt av Darwin og nederlenderen hevdet hardnakket at han var norsk. Da han også påsto at han var fra Sekken, fattet jeg ekstra interesse og begynte å undersøke, sier Kvernberg.

Viseguvernør

I to år har han jobbet med å bekrefte historien om Lossius. Blant annet ved å lete gjennom familiehistorien til Lossius. Men det var et brev hjem til Norge som bekreftet at Nicolai Olaus Lossius, eller Nicholas Oliver Lawson, faktisk var på Galápagos sammen med Darwin.

– Lossius skriver at han bare hadde vært sjuk en gang i livet. Det var i 1835 da han førte skipet Colonien Florianna for Regjeringa i Ecuador. Dette er den eneste bekreftelsen på at Lossius og Lawson var samme mann, og at han var på øya Floreana på Galápagosøyene, sier Kvernberg.

Kvernberg skriver at Lossius var viseguvernør, og hadde hovedansvaret for samfunnet på øya Floreana i 1835. September samme år ankret HMS Beagle med Darwin om bord opp.

Vandrende leksikon

Bakgrunnen for at Lossius ga Darwin ideer, er mer tilfeldig enn genial. Men like fullt omtaler Darwin Lawson ved navn hyppig i sine dagbøker, og omtaler besøket hos viseguvernør Lawson som avgjørende.

– Lossius var kjent som et vandrende leksikon på Galápagosøyene. Og Darwin skriver sjøl at Lossius kunne se på skilpaddene hvilken øy de kom fra. Dette ga Darwin ideen om at ikke alt var skapt samtidig, men ved ulike tider. At dyrene tilpasset seg området det bodde på, som for øvrig ikke var noe nytt, men Darwin var på sporet av hvordan dette foregikk. 24 år etter besøket kom boka «Artenes opprinnelse», forteller Kvernberg.

Døde før utgivelsen

Nicolai Olaus Lossius døde i 1851, bare fire år etter hans eneste datter døde, og åtte år før «Artenes opprinnelse» kom ut.

– Det betyr jo at han ikke har noen direkte etterkommere, men han hadde en stor familie og mange søsken, så det er nok mange som er i slekt med han, uten at jeg har etterforsket det, sier Kvernberg.

Bygdetunet på Sekken inviterer til et arrangement søndag 10. november i anledning artikkelen.